આસામના નેશનલ રજિસ્ટર ઓફ સિટીઝન્સ (આસામ)ના મામલે દેકારો ચાલુ છે ને ભાજપ વર્સીસ ઓલ જેવો માહોલ છે. ભાજપના રાષ્ટ્રીય પ્રમુખ અમિત શાહ શનિવારે કોલકાતામાં રેલી કરી આવ્યા ને તેમાં તેમણે આ જ મુદ્દો ઉઠાવ્યો. બંગાળમાં મમતા બેનરજી જામી ગયેલાં છે ને તેમને ઉખાડી ફેંકવા ભાજપ બધું જોર લગાવી રહ્યો છે. બંગાળ ને આસામ બંને ઠેકાણે બાંગ્લાદેશી ઘૂસણખોરોનો મામલો બરાબરનો ગાજે છે ને અત્યારે આ મુદ્દો હાથવગો છે તેથી અમિત શાહે કોલકાતામાં ભારે હાકલાપડકારા કરી નાખ્યા. બાંગ્લાદેશી ઘૂસણખોરોના મુદ્દાને તેમણે દુર્ગાપૂજા સાથે જોડી દીધો ને ધમકી પણ આપી દીધી કે દુર્ગાવિસર્જન નહીં કરાય તો અમે બંગાળની વિધાનસભા પર હલ્લાબોલ કરી દઈશું. બીજી બાજુ ભાજપ વિરોધી પક્ષો બાંગ્લાદેશીઓના બચાવમાં લાગેલા છે ને આ બચાવ કરવાના ઉત્સાહમાં તેમને પોતે શું ભરડે છે તેનું પણ ભાન નથી. એ લોકો એવા લવારા કરે છે કે જે સાંભળીને આઘાત લાગી જાય. કોંગ્રેસના સાંસદ ચરણદાસ મહંતે આવો જ આઘાતજનક લવારો કર્યો છે. ચરણદાસના કહેવા પ્રમાણે, આ દેશ અતિથિ દેવો ભવની પરંપરામાં માને છે એ જોતાં દેશમાં આવેલા કોઈને પણ કાઢી ના મૂકવા જોઈએ. મહંતના મતે ઈન્દિરા ગાંધીના સમયમાં ને એ પહેલાં પણ આ દેશમાં જે પણ લોકો આવ્યા તેમને આશ્રય મળ્યો છે. આ લોકોમાં ઘણા ગરીબ હતા ને ઘણા મહેમાન તરીકે આવીને રહી ગયા પણ ને આપણે કોઈને પણ દેશ છોડી જવા કહ્યું નથી ત્યારે અત્યારે પણ આપણે લોકોને આશ્રય આપવો જોઈએ ને તેમનું રક્ષણ કરવું જોઈએ.